สถานีรถไฟเปียงยาง

สถานีเปียงยาง (เกาหลี: 평양역) เป็นสถานีรถไฟกลางของเปียงยาง ประเทศเกาหลีเหนือ ตั้งอยู่ในย่านย็อกช็อน เขตชุง ข้อมูลหลัก สถานีแห่งนี้เป็นจุดเริ่มต้นของสายพย็องบูและสายพย็องอึย ซึ่งถูกปรับเปลี่ยนมาจากสายคย็องบูและคย็องอึยที่เคยใช้มาก่อนการแบ่งแยกเกาหลีเพื่อรองรับการย้ายเมืองหลวงจากโซลมายังเปียงยาง สายพย็องอึย วิ่งจากเปียงยางไปยังชินอึยจู ส่วนสายพย็องบูในทางทฤษฎีแล้วจะวิ่งผ่านโซลและไปสิ้นสุดที่ปูซาน แต่ในทางปฏิบัติ สายนี้จะไปสิ้นสุดที่แคซ็องเท่านั้น สถานีแห่งนี้ยังให้บริการโดยสายพย็องนัม ซึ่งวิ่งจากเปียงยางไปยังนัมโพ และสายพย็องด็อกที่วิ่งจากเปียงยางไปยังคูจัง การเชื่อมต่อ สถานีเปียงยางเป็นสถานีหลักในเกาหลีเหนือและเชื่อมต่อกับเมืองส่วนใหญ่ของประเทศ ได้แก่ ช็องจู ชินอึยจู นัมโพ ซารีว็อน แคซ็อง ว็อนซัน ฮัมฮึงและราซ็อน นอกจากเส้นทางภายในประเทศแล้ว รถไฟระหว่างประเทศยังเชื่อมต่อเปียงยางกับปักกิ่งของจีนสัปดาห์ละสี่ครั้ง (ใช้เวลา 24 ชั่วโมง) และตานตงของจีน ซึ่งตั้งอยู่บนฝั่งแม่น้ำยาลู่ที่อยู่ติดกัน รถไฟเชื่อมต่อเปียงยางกับมอสโกด้วยเช่นกัน แต่เนื่องจากความล่าช้าเรื้อรังจึงไม่อนุญาตให้ชาวต่างชาติใช้ ปัจจุบันยังไม่มีรถไฟตามกำหนดเวลาไปยังโซล (ห่างออกไปประมาณ 249 กิโลเมตร (155 ไมล์)) เนื่องจากการแบ่งแยกของทั้งสองเกาหลี การเชื่อมต่อระบบขนส่งมวลชนท้องถิ่นสามารถทำได้ที่สถานีผ่านสถานีย็องกวังของรถไฟฟ้าใต้ดินเปียงยาง (สายช็อลลีมา),โดยรถรางเปียงยางสาย 1 และรถไฟฟ้าล้อยางเปียงยางสาย 1, 2 และ 10 โดยที่สถานีเปียงยางเป็นสถานีปลายทางของทั้งสามสาย โครงสร้าง สถานีเดิมสร้างขึ้นใน ค.ศ. 1920 โดยจักรวรรดิญี่ปุ่นซึ่งในขณะนั้นยึดครองเกาหลี รูปแบบสถาปัตยกรรมดั้งเดิมคล้ายกับสถานีโซลเดิมที่สร้างขึ้นในเวลาใกล้เคียงกัน โดยที่ทั้งสองเมืองเคยเชื่อมโยงถึงกัน ในช่วงสงครามเกาหลี โครงสร้างเดิมถูกทำลายและต่อมาถูกสร้างขึ้นใหม่ใน ค.ศ. 1958 ในรูปแบบสถาปัตยกรรมสังคมนิยม ปัจจุบันสถานีมีสามชั้นเหนือพื้นดินและมีชั้นใต้ดิน ชั้นพื้นดินมีเคาน์เตอร์จำหน่ายตั๋วสำหรับพนักงานรัฐบาลโดยเฉพาะ ที่ชั้นหนึ่งมีห้องรับรอง ห้องน้ำ เคาน์เตอร์จำหน่ายตั๋ว และทางเข้าสู่รถไฟ ที่ชั้นสองมีสำนักงานสำหรับพนักงาน และที่ชั้นสามเป็นสำนักงานของนายสถานี มีชานชาลาห้าแห่ง โดยชานชาลาหมายเลข 1 กว้างขวางที่สุด ระบบลำโพง ทุกวันตอน 06:00 น. เพลง "ท่านนายพลที่รัก ท่านอยู่ไหน?" จะถูกเปิดเล่นผ่านระบบลำโพงที่สถานี บางคนคิดว่าเพลงนี้อาจมีจุดประสงค์เพื่อใช้เป็นเสียงปลุกตอนเช้าสำหรับผู้อยู่อาศัยในท้องถิ่น แกลเลอรี อ้างอิง แหล่งข้อมูลอื่น แนะนำสถานีรถไฟเปียงยาง (ในภาษาญี่ปุ่น) แม่แบบ:Pyongbu Line แม่แบบ:Pyongnam Line แม่แบบ:Pyongra Line แม่แบบ:Pyongui Line แม่แบบ:Pyongdok Line